b'\n_START_ARTICLE_\nMolinio-Arrhenatheretea\n_START_PARAGRAPH_\nMolinio-Arrhenatheretea (popul\xc3\xa6rt: engsamfund) er en klasse af plantesamfund med fire ordener og talrige forbund. Det er en st\xc3\xb8rre gruppe med urtesamfund, der er n\xc3\xb8je fordelt efter deres voksested. Samtidig er de ofte p\xc3\xa5virket eller ligefrem pr\xc3\xa6get af menneskelig udnyttelse. Hvis man ser bort fra et par grupper, som er knyttet til bredderne langs mindre vandl\xc3\xb8b (Filipendulion og Agropyro-Rumicion crispi), s\xc3\xa5 er sammens\xc3\xa6tningen af engsamfundene p\xc3\xa5 den ene side pr\xc3\xa6get af voksestedernes jordbund (vandindhold og pH-tilstand) og topografi (h\xc3\xb8jde over havet) og p\xc3\xa5 den anden side af menneskers dyrkningsmetoder._NEWLINE_Det er alts\xc3\xa5 landbrugsm\xc3\xa6ssigt udnyttede urtesamfund, der er domineret af gr\xc3\xa6sser og gr\xc3\xa6sagtige planter, og som findes p\xc3\xa5 fugtige til v\xc3\xa5de eller skiftevis v\xc3\xa5de og fugtige jorde. Samfundene h\xc3\xb8rte oprindeligt hjemme i lysninger p\xc3\xa5 skovbevoksede flader i floddale og p\xc3\xa5 st\xc3\xb8rre, flade omr\xc3\xa5der i bjerg- eller bakkelandskaberne. Hvis man opgiver at bruge engsamfundene til ensilage- eller h\xc3\xb8indvinding, eller hvis man opgiver at holde dem gr\xc3\xa6ssede, vil de underg\xc3\xa5 en successiv udvikling hen mod h\xc3\xb8jstaudesamfund og senere skovsamfund.\n_START_SECTION_\nKarakterarter\n_START_PARAGRAPH_\nAlmindelig brunelle, almindelig Hjertegr\xc3\xa6s, almindelig knopurt, almindelig m\xc3\xa6lkeb\xc3\xb8tte, almindelig rapgr\xc3\xa6s, almindelig syre, bidende ranunkel, engkarse, engrapgr\xc3\xa6s, engr\xc3\xa6vehale, engsvingel, europ\xc3\xa6isk engblomme, firehannet h\xc3\xb8nsetarm, fl\xc3\xb8jlsgr\xc3\xa6s, gr\xc3\xa6sbladet fladstjerne, gul fladb\xc3\xa6lg, hvidkl\xc3\xb8ver, krybende l\xc3\xa6bel\xc3\xb8s, lancetvejbred, lav ranunkel, musevikke, r\xc3\xb8dkl\xc3\xb8ver, r\xc3\xb8d svingel og vellugtende gulaks med flere.'